section_heading: Povijest
paragraph_text: Datira iz 18. stoljeća. Crkva Male Gospe u Tučepima nalazi se na kraju mjesta na zaravni kaskadnog terena gdje je smještena uz srednjovjekovno i novovjekovno groblje. Do crkve se dolazi ograđenim stubištem u čije su zidove ugrađene spolije starije crkve koja je bila sagrađena na ovom mjestu. Crkva je jednobrodna građevina s pravokutnom apsidom. Pročelje je na jugozapadu, jednostavno oblikovano jednokrilnim vratima s klesanim dovratnicima i profiliranim nadvratnikom, četverolisnom rozetom i zvonikom na preslicu s dva zvona. Oko crkve nalazi se i srednjovjekovno groblje od kojeg je očuvano i prezentirano pet nadgrobnih ploča ukrašenih raznim reljefnim ukrasima.